钦定古今图书集成/明伦汇编/官常典/第478卷 > 奚康生
## 钦定古今图书集成/明伦汇编/官常典/第478卷 > 奚康生

按《魏书》本传，“康生，河南洛阳人，其先代人也。世为部
落大人。祖直，平远将军、柔元镇将，入为镇北大将军，
内外三都大官，赐爵长进侯。卒赠幽州刺史，谥曰简。
父普怜，不仕而卒。太和十一年，蠕蠕频来寇边，柔元
镇都将李兜讨击之。康生性骁勇，有武艺，弓力十石，
矢异常箭，为当时所服。从兜为前驱军主，频战陷陈”，
壮气有闻，由是为宗子队主。从驾征锺离，驾旋济淮，
五将未渡，萧鸾遣将率众据渚，邀断津路。高祖敕曰：
“能破中渚贼者，以为直阁将军。”康生时为军主，谓友
人曰：“如其克也，得畅名绩；脱若不捷，命也在天。丈夫
今日何为不决。”遂便应募，缚筏积柴，因风放火，烧其
船舰。依烟直进，飞刀乱斫，投河溺死者甚众。乃假康
生直阁将军。后以勋除中坚将军、太子三校、西台直
后。吐京胡反，自号辛支王，康生为军主，从章武王彬
讨之。胡遣精骑一千，邀路断截，康生率五百人拒战，
破之，追至石羊城，斩首三十级。彬甲卒七千，与胡对
战，分为五军，四军俱败，康生军独全。迁为统军，率精
骑一千，追胡至车突谷，诈为坠马，胡皆谓死，争欲取
之。康生腾骑奋矛，杀伤数十人，胡遂奔北。辛支轻骑
退走，去康生百馀步，弯弓射之，应弦而死，因俘其牛
羊驼马以万数。萧鸾置义阳城，招诱边民，康生复为
统军，从王肃讨之，进围其城。鸾将张伏护自昇城楼，
言辞不逊，肃令康生射之，以彊弓大箭望楼射窗，扉
开即入，应箭而毙。彼民见箭，皆云“狂弩，以杀伏护，赏
帛一千匹。又频战再退其军，赏三阶、帛五百匹。”萧宝
卷将裴叔业率众围涡阳，欲解义阳之急，诏遣高聪
等四军往援之，后遣都督、广陵侯元衍，并皆败退。时
刺史孟表频启告高祖，敕肃遣康生驰往赴援，一战
大破之，赏二阶、帛一千匹。及寿春来降也，遣康生领
羽林一千人，给龙厩马两匹，驰赴寿春。既入其城，命
集城内旧老，宣诏抚赉。俄而萧宝卷将桓和顿军梁
城，陈伯之据硖石，民心骇动，颇有异谋。康生乃防御
内外，音信不通。固城一月，援军乃至。康生出击桓和、
伯之等二军，并破走之，拔梁城、合肥、洛口三戍。以功
迁征卤将军，封安武县开国男，食邑二百户。出为南
青州刺史。后萧衍郁洲遣军主徐济寇边，康生率将
出讨，破之，生擒济，赏帛千匹。时萧衍闻康生能引彊，
弓力至十馀石，故特作大弓两张，送与康生。康生得
弓，便会集文武，乃用平射，犹有馀力。其弓长八尺，把
中围尺二寸，箭麤殆如今之长笛，观者以为希世绝
伦。弓即表送，置之武库。又萧衍遣将宋黑率众寇扰
彭城，时康生遭母忧，诏起为别将，持节、假平南将军，
领南青州诸军击走之。后衍复遣都督临川王萧宏，
副将张惠绍勒甲十万规寇徐州，又假宋黑徐州刺
史，领众二万，水陆俱进，径围高冢戍。诏授康生武卫
将军、持节、假平南将军，为别将，领羽林三千人，骑步
甲士随便割配，康生一战败之。还京，召见宴会，赏帛
千疋，赐骅骝御胡马一匹。出为平西将军、华州刺史，
颇有声绩。转泾州刺史，仍本将军。以辄用官炭瓦，为
御史所劾，削除官爵，寻旨复之。萧衍直阁将军徐元
明戍于郁州，杀其刺史张稷，以城内附。诏遣康生迎
接，赐细御银缠槊一张，并枣柰果面。敕曰：“果者果如
朕心。枣者早遂朕意。”未发之间，郁州复叛。时扬州别
驾裴绚谋反，除康生平东将军，为别将，领羽林四千

绵竹。至陇右。世宗崩，班师，除卫尉卿。出为抚军将军、
相州刺史。在州，以天旱，令人鞭石虎画像。复就西门
豹祠祈雨，不获，令吏取豹舌。未几，二儿暴丧，身亦遇
疾，巫以为“虎豹”之崇。征拜光禄卿，领右卫将军。与元
乂同谋废灵太后。迁抚军大将军、河南尹，仍右卫，领
左右。与子难娶左卫将军侯刚女，即元乂妹夫也。乂
以其通姻，深相委托，三人率多俱宿禁内，时或迭出。
乂以康生子难为千牛备身。康生性麤武，言气高下，
乂稍惮之，见于颜色，康生亦微惧不安。正光二年三
月，肃宗朝灵太后于西林园，文武侍坐，酒酣迭舞，次
至康生，康生乃为《力士舞》，及于折旋。每顾视太后，举
手蹈足，瞋目颔首，为杀缚之势。太后解其意而不敢
言。日暮，太后欲携肃宗宿宣光殿，侯刚曰：“至尊已朝
讫，嫔御在南，何劳留宿？”康生曰：“至尊陛下儿，随陛下
将东西，更复访问谁？”群臣莫敢应。灵太后自起援肃
宗臂，下堂而去。康生大呼唱万岁于后，近侍皆唱万
岁。肃宗引前入阁，左右竞相排阁，不得闭。康生夺其
子难千牛，刀砍直后，元思辅乃得定。肃宗既上殿，康
生时有酒势，将出处分，遂为乂所执，锁于门下。至晓，
乂不出，令侍中、黄门、仆射、尚书等十馀人就康生所
讯其事。处康生斩刑，难处绞刑。乂与刚并在内，矫诏
决之。康生如奏，难恕，死从流，难哭拜辞父。康生，忻子
免死，乂亦慷慨，了不悲泣，语其子云：“我不反死，汝何
为哭也？”有司驱逼，奔走赴市。时已昏暗，行刑人注刀
数下，不死于地。刻截咸言，“禀乂意旨，过至苦痛。”尝食
典御奚混与康生同执刀入内，亦就市绞刑。康生久
为将，及临州尹，多所杀戮，而乃信向佛道，数舍其居
宅，以立寺塔。凡历四州，皆有建置。死时年五十四。子
难年十八，以侯刚子婿，得停百日，竟徙安州。后尚书
卢同为行台，又令杀之。康生于南山立佛图三层，先
死，忽梦崩坏。沙门有为解云：“檀越当不吉利，无人供
养佛图，故崩耳。”康生称然，竟及祸。灵太后反政，赠都
督冀瀛沧三州诸军事、骠骑大将军、司空公、冀州刺
史。又追封寿张县开国侯，食邑一千户。